钦定古今图书集成/历象汇编/乾象典/第071卷 > 《云赋》宋·吴淑
## 钦定古今图书集成/历象汇编/乾象典/第071卷 > 《云赋》宋·吴淑

“夫云者，盖川泽之气，而阴阳之聚也。”若乃凄然而兴，
渰然而雨，杳蔼从龙，悠扬干吕。瞻黄帝之花葩，识汉
王之龙虎。尔乃取象于《坎》，观繇于《需》，或申歌于虞舜，
或为祥于庆都。白起蓟生之迹，香随王母之车。出符
阳以聚散，去苍梧而卷舒。至若考西郊不雨之象，阅
南山朝𬯀之义。盖汾阴之宝鼎，覆西方之隐士。郁郁
纷纷，非雾非尘。山中草莽，水上鱼鳞。亦云帝乡仙驭，
高唐丽质；凤翥鸾翔，龙申蠖屈。周则为瑞于观河，尧
则呈祥于沈璧。至于濯鱼待雨，燃石闻香，金枝玉叶，
绣文锦章。或见飞乌，或瞻群羊。保章验吉凶之祲，观
洪书启闭之祥。别有缥缈赤缯，翩翩白鹄，露彼菅茅，
见兹珠玉。蒸既润础，雨当待族。汉皇“兴《丰沛》之歌，王
母奏《瑶池》之曲。”宋观松上，《汉纪封中》，惊林木之为状，
见冠缨之雍容；睹青天之乐广，见白日之姜公。映雉
兔于晴碧，驻车盖于遥空。复有肤寸而合，触石而起。
纪黄帝之官，美仲容之器。白作汤祥，黄为舜瑞。虽无
出岫之心，亦有思山之意。观其崔巍巃嵷，狎猎参差，
乱走丹蛇，轻飘绛衣。或见夹日之赤乌，或观围轸之
苍霓。斯所以垂灾异之谴，警政令之亏。岂徒诵汉武
“秋风”之句，翫汤休“日暮”之诗。